রানি দ্বিতীয় এলিজাবেথের আমন্ত্রণে বাকিংহাম প্রাসাদে মধ্যাহ্ণভোজে সারলেন ভারতের প্রধানমন্ত্রী নরেন্দ্র মোদী। ব্রিটেন সফররত কোনও বৈদেশিক রাষ্ট্রপ্রধানকে বিশেষভাবে সম্মান জানাতেই তাঁকে মধ্যাহ্ণভোজে আমন্ত্রণ জানান রানি। এ দিন ভারতীয় সময় সন্ধ্যা ৬টা ৩৭ মিনিটে বাকিংহাম প্রাসাদে পৌঁছন নরেন্দ্র মোদী। রানি এলিজাবেথ তাঁকে উষ্ণ অভ্যর্থনা জানান। সন্ধে ৬টা ৫০ মিনিটে বাকিংহামের অন্দরে রানি ও মোদীর হালকা আলাপচারিতার ছবি টুইটারে পোস্ট করা হয় প্রধানমন্ত্রীর দফতরের তরফে। বাকিংহামে প্রধানমন্ত্রী যখন মধ্যাহ্ণভোজের আসরে, তখন ওয়েম্বলি স্টেডিয়াম সরগরম। রানির সঙ্গে মধ্যাহ্ণভোজের পর ওয়েম্বলিতে প্রবাসী ভারতীয় সম্প্রদায়ের প্রায় ৬০ হাজার মানুষের জমায়েতে মোদী এবং এবং ক্যামেরনের যোগদান নির্ধারিত। কিন্তু মোদী বাকিংহাম পৌঁছনোর বেশ কিছুক্ষণ আগে থেকেই ওয়েম্বলি স্টেডিয়ামের বাইরে ডিজিটাল বোর্ড জানান দিতে শুরু করে, টিকিট শেষ। ওয়েম্বলির সমাবেশে যোগ দিতে উদগ্রীব বিলেতবাসী ভারতীয়রা তখনও ভিড় জমিয়ে চলেছেন ওয়েম্বলির বাইরে। প্রধানমন্ত্রী রানির প্রাসাদে মধ্যাহ্ণভোজ সেরে ওয়েম্বলি পৌঁছতে পৌঁছতে বাইরের ভিড় কোথায় পৌঁছবে, তা ভেবে অনুষ্ঠান শুরুর কয়েক ঘণ্টা আগে থেকেই চিন্তায় স্থানীয় প্রশাসন।